Diari Oficial de la Generalitat Valenciana


Sumari del DOGV 7327, del 29-07-2014 (2014/7205)

RESOLUCIÓ de 22 de juliol de 2014, de les direccions generals d'Innovació, Ordenació i Política Lingüística, i de Centres i Personal Docent, per la qual es dicten instruccions per a l'organització dels servicis psicopedagògics escolars i gabinets psicopedagògics autoritzats, l'elaboració del seu pla d'activitats i de la seua memòria durant el curs 2014-2015.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7327

Data del DOGV
:   29-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7205


Data del document
:   22-07-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 22 de juliol de 2014, de les direccions generals d'Innovació, Ordenació i Política Lingüística, i de Centres i Personal Docent, per la qual es dicten instruccions per a l'organització dels servicis psicopedagògics escolars i gabinets psicopedagògics autoritzats, l'elaboració del seu pla d'activitats i de la seua memòria durant el curs 2014-2015. [2014/7205]  
La Llei Orgànica 2/2006, de 3 de maig, d'Educació, en l'article 157.h, establix com a recurs fonamental per a la millora dels aprenentatges i el suport al professorat l'existència de servicis o professionals especialitzats en l'orientació educativa, psicopedagògica i professional.  
  
El Decret 131/1994, de 5 de juliol, pel qual es regulen els servicis especialitzats d'orientació educativa, psicopedagògica i professional (DOGV 28.07.1994), en l'article quart, inclou en l'estructura dels servicis especialitzats esmentats, els servicis psicopedagògics escolars de sector.  
L'Orde de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels servicis psicopedagògics escolars de sector (DOGV 15.06.1995), en la disposició final primera, autoritza les diferents direccions generals a dictar, en l'àmbit de les seues competències, les resolucions necessàries per a l'aplicació d'esta orde.  
  
En conseqüència, les diferents direccions generals competents en matèria d'orientació educativa, psicopedagògica i professional, des del curs 1996-97, per Resolució d'1 de juliol de 1996, han dictat anualment les instruccions que regulen l'organització i el funcionament dels servicis psicopedagògics escolars, així com l'elaboració del seu pla d'activitats i de la seua memòria.  
Per tot això, en virtut de les competències atribuïdes per la disposició final primera de la mencionada Orde de 10 de març de 1995, i pel Decret 190/2012, de 21 de desembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport, estes direccions generals resolen:  
  
Primer. Àmbit d'aplicació  
Estes instruccions s'apliquen a tots els servicis psicopedagògics escolars de sector i als gabinets psicopedagògics escolars autoritzats a la Comunitat Valenciana, en els termes que les disposicions normatives vigents reconeixen.  
  
Segon. Funcions  
1. Els servicis psicopedagògics escolars (SPE) desenrotllaran les seues funcions en els centres educatius d'Educació Infantil, d'Educació Primària, d'Educació Secundària i d'educació especial del sector, atenent principis de caràcter preventiu, flexible, no discriminatori i diferenciat segons la diversitat social i lingüística i segons les aptituds, interessos i motivacions de l'alumnat, tal com establix el Decret 131/1994, de 5 de juliol, del Govern Valencià.  
2. Els SPE intervindran sistemàticament en les escoles d'Educació Infantil, els col·legis d'Educació Primària i els d'educació especial públics de la Comunitat Valenciana.  
3. L'Orde de 10 de març de 1995, de la Conselleria d'Educació i Ciència, per la qual es determinen les funcions i es regulen aspectes bàsics del funcionament dels servicis psicopedagògics escolars, en els articles sext, sèptim i octau, regula les funcions prioritàries del professorat d'orientació educativa, dels mestres d'audició i llenguatge, i dels treballadors i treballadores socials dels servicis psicopedagògics escolars en els centres d'intervenció. Des d'esta perspectiva, es precisen les seues respectives funcions específiques segons es detalla a continuació:  
  
3.1. Professorat d'ensenyança secundària de l'especialitat d'orientació educativa:  
a) Coordinar la planificació i el desenrotllament de les activitats d'orientació en els centres del sector que tinga atribuïts, en l'àmbit del desenrotllament competencial de l'alumnat, comunicació, comprensió i interacció amb l'entorn, i autoregulació (autonomia i iniciativa personal, aprendre a aprendre), així com en la transició entre etapes, especialment entre l'Educació Primària i l'Educació Secundària Obligatòria.  
  
b) Col·laborar amb tutors i tutores en l'elaboració i implementació dels plans d'acció tutorial.  
c) Assessorar i col·laborar en l'optimització dels processos d'ensenyança i aprenentatge des d'una perspectiva inclusiva, en l'elaboració, avaluació i revisió psicopedagògica dels projectes educatius dels centres, a través de la participació en la comissió de coordinació pedagògica d'estos.  
d) Col·laborar amb els tutors i tutores i els mestres de Pedagogia Terapèutica en la prevenció i detecció primerenca de necessitats específiques de suport educatiu, en la intervenció sobre estes, així com en el seguiment de la seua evolució.  
e) Coordinar l'avaluació psicopedagògica de l'alumnat que requerisca l'adopció de mesures educatives específiques, i realitzar l'informe psicopedagògic preceptiu amb una proposta de pla d'actuació específic que permeta donar resposta a tals necessitats de manera coordinada i sistemàtica.  
f) Coordinar l'elaboració col·legiada de l'informe tècnic per al dictamen d'escolarització.  
g) Proposar els criteris i els procediments previstos per a realitzar les adaptacions curriculars individuals significatives per a l'alumnat amb necessitats específiques de suport educatiu que puga necessitar-ne, col·laborar en la seua elaboració, així com, si és el cas, proposar mesures educatives complementàries i col·laborar en la seua planificació i implementació, en el marc de la proposta del pla d'actuació específic esmentat.  
h) Assessorar les famílies i participar, en l'àmbit de les seues competències, en el desenrotllament de programes formatius de famílies de l'alumnat.  
i) Assessorar els equips docents i equips directius en els aspectes que, dels esmentats anteriorment, siguen requerits.  
j) Formar part de l'equip de transició dels centres d'educació atesos, de conformitat amb l'article 6.d de l'Orde 46/2011, de 8 de juny, de la Conselleria d'Educació, per la qual es regula la transició des de l'etapa d'Educació Primària a l'Educació Secundària obligatòria a la Comunitat Valenciana (DOCV 23.06.2011).  
Per a aconseguir la necessària coordinació en els horaris d'intervenció en els centres, així com l'assistència a les sessions de les corresponents comissions de coordinació pedagògica, el director o directora del servici psicopedagògic escolar assignarà a cada un d'estos professionals un nombre de centres del sector educatiu que li permeta una atenció eficaç. Per a això, els centres que haurà d'atendre cada professional estaran ubicats en el mateix districte o en districtes pròxims geogràficament, si es tracta de la mateixa localitat, o en localitats pròximes i, preferentment, pertanyents a la mateixa zona. De la mateixa manera, el director o directora del servici psicopedagògic escolar, oït l'equip de professionals del servici, assignarà a cada un horaris diaris que comprenguen mòduls complets de matí o vesprada per a la seua intervenció en el mateix centre o centres pròxims.  
3.2. Mestres d'audició i llenguatge:  
De manera general, les funcions dels mestres especialistes en audició i llenguatge van dirigides a potenciar les capacitats comunicatives de l'alumnat, i a superar els problemes específics de la parla i/o del llenguatge que puguen presentar, contextualitzant la seua labor en funció de les característiques pròpies de cada alumne o alumna. En este context, estes funcions es concreten en els apartats següents:  
a) Participar en la prevenció, detecció, avaluació i seguiment de necessitats específiques de suport educatiu derivades de trastorns del llenguatge i de la parla de l'alumnat.  
b) Col·laborar en l'elaboració d'adaptacions curriculars individuals significatives en l'àmbit de la seua competència, per a la qual cosa és fonamental la seua coordinació amb tots els professionals que intervenen en el procés educatiu d'este alumnat.  
c) Informar i orientar els representants legals de l'alumnat amb què intervé a fi d'aconseguir una major col·laboració i implicació en els processos d'ensenyança-aprenentatge.  
d) Elaborar programes dirigits al professorat, així com orientacions a les famílies, perquè puguen participar activament i complementar la intervenció amb l'alumnat que ho necessite, així com realitzar l'assessorament i el seguiment d'estos.  
e) Intervindre directament sobre l'alumnat que presenta trastorns de la comunicació, ja siguen de la parla i/o del llenguatge. Esta intervenció ha d'estar planificada i en consonància amb el pla d'actuació establit en l'informe psicopedagògic, i es realitzarà de la manera més inclusiva i eficient possible, de tal manera que, sempre que siga viable, es desenrotllarà en el context de l'aula i, en el cas que siga necessària una atenció més específica, en el marc dels agrupaments d'alumnat que a este efecte es puguen determinar.  
3.3. Treballadors socials:  
a) Participar en l'elaboració i desenrotllament de programes dirigits a la comunitat educativa, de prevenció i detecció de situacions sociofamiliars de risc, desprotecció infantil, violència, abandó psicoemocional i educatiu, exclusió sociocultural o dificultats d'inclusió escolar.  
  
b) Realitzar l'estudi i la valoració sociofamiliar dels casos detectats.  
  
c) Assessorar la comunitat educativa sobre aspectes familiars i socials de l'alumnat en situació de risc d'escolarització irregular o absentisme, sobre els quals establir estratègies psicoeducatives d'intervenció en el context escolar i familiar, i participar, si és el cas, en el desenrotllament de programes formatius de pares i mares d'alumnes.  
  
d) En este context, assessorar el professorat en l'elaboració, seguiment i avaluació dels programes d'acció tutorial i en l'atenció a la diversitat.  
e) Elaborar propostes d'intervenció socioeducativa directa, elaborar materials, documents respecte d'això, o canalitzar-la cap al recurs o recursos pertinents, amb el posterior seguiment i avaluació del cas.  
  
f) Participar en l'elaboració i realització d'activitats d'orientació educativa i sociolaboral.  
g) Col·laborar amb els distints òrgans de representació del centre, segons necessitats.  
h) Assessorar i realitzar el seguiment dels plans de prevenció contra l'absentisme escolar.  
  
Tercer. Horari del personal  
1. L'horari del personal docent dels servicis psicopedagògics escolars és de 37 hores i 30 minuts setmanals dedicades a les activitats dels centres o de la seu en què estiguen destinats. D'estes, almenys 25 hores seran d'atenció directa en els centres, mentres que la resta es distribuirà de forma flexible, adaptant-se a les necessitats dels centres o de la seu, en tasques com atenció a pares i mares, coordinació amb el SPE del sector, preparació de tasques i adquisició de noves tècniques psicopedagògiques.  
2. L'horari de treball del personal no docent, atés que no té la condició de burocràtic, s'adaptarà a les característiques dels centres i llocs de treball, i haurà d'ajustar-se a les previsions de l'article 11.2.b del Decret 175/2006, de 24 de novembre, del Consell, pel qual es regulen les condicions de treball del personal al servici de l'administració del Consell, en la nova redacció feta pel Decret 68/2012, de 4 de maig, del Consell (DOCV 07.05.2012).  
3. En tot cas, haurà de garantir-se l'atenció en els centres, de dilluns a divendres, almenys en horari de matí. Les activitats de coordinació en el sector i d'atenció en la seu es realitzaran en horari de vesprades, assignant-se a cada professor i professora d'orientació educativa almenys una vesprada a la setmana.  
4. El director i l'habilitat de l'SPE dedicaran fins a un màxim de 9 hores i 6 hores, respectivament, per a l'exercici de les seues funcions directives.  
5. L'horari tipus del servici psicopedagògic escolar és el que s'establix en l'annex de l'Orde de 10 de març de 1995, de la Conselleria d'Educació i Ciència. L'horari dels treballadors i de les treballadores socials podrà tindre un caràcter més flexible en funció del nombre de centres a atendre per professional, a la freqüència d'intervenció en estos, a les necessitats de coordinació entre altres servicis socioeducatius de la zona i a les activitats pròpies derivades de les seues funcions específiques. No obstant això, en cada SPE el treballador o la treballadora social, amb l'acord previ del director o directora i segons les necessitats del servici, establirà un temps mínim de treball en la seu.  
  
6. La distribució horària d'intervenció en els centres docents i de permanència en la seu serà proposada per la direcció de l'SPE, i autoritzada per la direcció territorial competent en matèria d'educació, amb un informe previ de la Inspecció Educativa, de conformitat amb el que establix el bloc III (horari dels professionals dels servicis psicopedagògics escolars) de l'annex I de l'Orde de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents que impartisquen ensenyances de segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana (DOGV 15.07.1992), i amb el que disposa l'article 2 del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana (DOCV 21.05.2012).  
7. Per a l'assignació horària del professorat d'orientació educativa, la direcció de l'SPE tindrà en compte, a més del nombre d'unitats, aquells centres considerats d'especial dificultat, que desenrotllen contractes-programa, programes específics d'atenció a necessitats de compensació educativa i/o compten amb unitats d'educació especial.  
  
8. El control d'assistència del personal dels servicis psicopedagògics escolars serà realitzat pel director o directora del servici psicopedagògic escolar. La direcció de l'SPE haurà de remetre a la Inspecció d'Educació, en la primera quinzena de cada mes, els comunicats de faltes relatius al mes immediatament anterior. Les absències hauran de ser justificades davant del director o directora de l'SPE de la mateixa manera prevista en l'Orde de 29 de juny de 1992, que tindrà caràcter supletòria.  
  
Quart. Règim jurídic del personal docent  
El personal docent el lloc de treball del qual es troba adscrit a un servici psicopedagògic escolar no estarà inclòs en l'àmbit d'aplicació de l'Orde 44/2012, d'11 de juliol, de la Conselleria d'Educació, Formació i Ocupació, ateses les característiques d'estos llocs de treball pel que fa a la catalogació i adscripció al servici corresponent. En conseqüència, les comissions de servici que s'ordenen per la direcció de l'SPE per al desplaçament del personal docent als centres docents, corresponents al sector que atenga el servici i que els hagen sigut assignats per a exercir les seues funcions, es formalitzaran prenent com a origen la seu o subseu del lloc de treball i com a destinació el centre docent en què exercisca tals funcions, tot això, a l'efects de la meritació de les indemnitzacions per raó del servici que corresponguen a cada funcionari o funcionària segons el que preveu la normativa vigent.  
  
  
Quint. Documentació  
1. L'SPE disposarà de la documentació necessària per a la gestió, planificació i coordinació del servici, així com de la documentació administrativa del seu personal i la de l'alumnat de caràcter reservat, que romandrà custodiada en la seu. La documentació estarà a disposició de la Inspecció d'Educació.  
2. La documentació pròpia de l'SPE, que haurà de trobar-se en la secretaria, serà la següent:  
a) Expedient de personal amb aquella informació que es considere d'interés.  
b) Registre dels comunicats de faltes, llicències i permisos, junt amb els justificants o comunicats laborals, omplits i firmats per les persones corresponents.  
c) Pla d'activitats i memòria.  
d) Registre d'entrades i eixides.  
e) Inventari general i de biblioteca, material informàtic i audiovisual i materials sociopsicopedagògics.  
f) Llibre auxiliar de compte corrent.  
g) Registre de gastos pagats.  
h) Arxiu de visats de certificacions i informes.  
i) Llibre d'actes de les reunions de coordinació.  
j) Arxiu de còpies dels contractes de servicis i subministraments.  
k) Arxiu dels documents referents a acords presos respecte a la unificació de criteris tècnics d'intervenció en el sector educatiu.  
  
l) Arxiu de material tècnic i informatiu elaborat pel servici.  
  
3. En el tractament de la informació de l'alumnat i de dades de caràcter reservat, caldrà ajustar-se al que disposa la legislació en la matèria i les instruccions de servici que dicte la direcció general amb competències en tecnologies de la informació i de la comunicació, i específicament en:  
a) La Llei Orgànica 15/1999, de 13 de desembre, de Protecció de Dades de Caràcter Personal (BOE 14.12.1999).  
b) El Reial Decret 1720/2007, de 21 de desembre, pel qual s'aprova el reglament de desplegament de la Llei Orgànica 15/1999, de 13 de desembre, de Protecció de Dades de Caràcter Personal (BOE 19.01.2008).  
c) La Instrucció 4/2011 de la Direcció General de Tecnologies de la Informació, sobre l'adequació a la LOPD dels centres educatius públics.  
  
4. Pel que fa a l'inventari del material informàtic i audiovisual referit en el punt 2 d'este apartat, este inventari haurà de mantindre's actualitzat en tot moment. Aplicant en els SPE el contingut de la Instrucció 7/2012, de la Direcció General de Tecnologies de la Informació, sobre la implantació i ús del programari lliure en el lloc de treball, en l'inventari haurà de quedar reflectit tant l'equipament informàtic com les aplicacions informàtiques l'ús de les quals requerisca la compra d'una llicència.  
  
  
Sext. Coordinació  
1. De conformitat amb el que establixen l'article onze i l'annex de l'Orde de 10 de març de 1995, de la Conselleria d'Educació i Ciència, les reunions de coordinació es realitzaran en horari vespertí.  
  
2. Les reunions de coordinació en la seu de l'SPE es dedicaran, especialment, a la unificació de criteris tècnics d'intervenció, i a la determinació de criteris i estratègies d'optimització de la utilització dels recursos personals, materials i econòmics disponibles. La unificació de criteris tècnics d'intervenció s'aplicarà tant pel que fa a metodologies, com a la busca, adaptació i elaboració de materials, al registre i anàlisi de dades, i a l'intercanvi d'informació referent a l'alumnat, a fi d'assegurar la coherència i progressió de mecanismes, procediments i programes d'intervenció en els diferents nivells educatius.  
  
3. Els directors i directores dels servicis psicopedagògics escolars de cada direcció territorial es coordinaran amb este òrgan, almenys amb una periodicitat mensual, a través de la direcció del servici d'educació corresponent, o qui designe el director o directora territorial amb competències en matèria d'educació. En el si d'estes reunions de coordinació es podran constituir comissions o seminaris entre professionals de diferents SPE d'una mateixa direcció territorial.  
  
4. La direcció de l'SPE tindrà prevista la coordinació amb els departaments d'orientació i gabinets psicopedagògics autoritzats del seu àmbit d'influència. També s'establiran els mecanismes de comunicació oportuns amb els servicis socials, servicis d'atenció primària, servicis mèdics especialitzats i altres organismes o entitats.  
  
  
Sèptim. Pla d'activitats  
1. El pla d'activitats de l'SPE o del gabinet psicopedagògic escolar autoritzat, es realitzarà segons el model de l'annex I amb les dades següents:  
a) Dades generals.  
b) Personal.  
c) Centres docents atesos per l'SPE.  
d) Centres docents atesos pel gabinet psicopedagògic municipal o de centre privat concertat.  
e) Horari.  
f) Planificació de la intervenció.  
g) Planificació de la coordinació de l'SPE o del gabinet psicopedagògic escolar autoritzat.  
h) Planificació de les tasques en la seu.  
2. El pla d'activitats es remetrà a la direcció territorial competent en matèria d'educació, per a la supervisió periòdica per part de la Inspecció d'Educació, i còpia per correu electrònic ?zpvqntprxtg@edw.dk- a la Direcció General d'Innovació, Ordenació i Política Lingüística abans del 20 d'octubre de 2014.  
  
Octau. Memòria  
1. La memòria de l'SPE o del gabinet psicopedagògic escolar autoritzat s'omplirà d'acord amb el model de l'annex II amb les dades següents:  
a) Dades generals.  
b) Personal. Només s'ompliran aquells camps en què s'hagen produït canvis respecte al pla d'activitats.  
c) Centres docents atesos per l'SPE. Només s'ompliran aquells camps en què s'hagen produït canvis respecte al pla d'activitats.  
  
d) Centres docents atesos pel gabinet psicopedagògic municipal o de centre privat concertat. Només s'ompliran aquells camps en què s'hagen produït canvis respecte al pla d'activitats.  
  
e) Coordinació de l'SPE o del gabinet psicopedagògic escolar autoritzat.  
f) Tasques en la seu.  
g) Atenció a la diversitat: memòria del pla d'actuació del professorat d'ensenyança secundària de l'especialitat d'Orientació Educativa.  
  
h) Intervenció logopèdica amb alumnat: memòria del pla d'actuació de les i els mestres de l'especialitat d'Audició i Llenguatge.  
  
i) Intervenció treball social: Memòria del pla d'actuació dels treballadors i treballadores socials.  
j) Intervenció d'altres professionals.  
k) Altres consideracions generals.  
2. La memòria del pla d'activitats de l'SPE o del gabinet psicopedagògic autoritzat en cada centre contindrà les dades següents, segons el model de l'annex III, i se n'inclourà una còpia en la memòria del centre docent:  
a) Dades generals.  
b) Personal de l'SPE o del gabinet psicopedagògic escolar autoritzat en el centre.  
c) Atenció a la diversitat.  
d) Orientació individual.  
e) Assessorament grupal.  
f) Intervenció logopèdica amb alumnat.  
g) Intervenció treball social.  
h) Intervenció altres professionals.  
i) Propostes d'actuació per al curs pròxim.  
3. La memòria es remetrà a la direcció territorial competent en matèria d'educació i còpia per correu electrònic ?oiduxnjfpsk@cia.re- a la Direcció General d'Innovació, Ordenació i Política Lingüística abans del 17 de juliol de 2015.  
  
Nové. Consideracions finals  
1. La direcció de cada servici psicopedagògic escolar complirà i farà complir estes instruccions, adoptant les mesures necessàries perquè el seu contingut siga conegut pel personal de l'àmbit d'influència del servici que dirigix.  
2. La Inspecció d'Educació vetlarà pel compliment del que establixen les presents instruccions.  
3. S'autoritzen les direccions territorials competents en matèria d'educació, dins de l'àmbit de les seues competències, per a resoldre els dubtes que puguen sorgir de l'aplicació d'estes instruccions.  
  
València, 22 de juliol de 2014.- La directora general d'Innovació, Ordenació i Política Lingüística: Beatriz Gascó Enríquez. El director general de Centres i Personal Docent: Santiago Martí Alepuz.